НАРЕДБА ЗА ПРЕДОСТАВЯНЕ НА ПАРИЧНИ СРЕДСТВА НА СЛУЖИТЕЛИТЕ В ОБЩИНСКА АДМИНИСТРАЦИЯ ЗЛАТОГРАД, НАЗНАЧЕНИ ПО ТРУДОВ ДОГОВОР, ЗА ПРЕДСТАВИТЕЛНО ОБЛЕКЛО

Глава първа
ОБЩИ РАЗПОРЕДБИ
Чл. 1. (1) С тази наредба се уреждат условията и редът за осъществяване на правото на служителите в Общинска администрация Златоград, назначени по трудов договор по Кодекса на труда, на парични средства за представително облекло.

(2) Право на парични средства за закупуване на представително облекло имат всички служители на Общинска администрация Златоград, назначени по трудов договор по Кодекса на труда, включително и за служителите на Общинска администрация  Златоград, назначени по реда на ПМС № 66 от 1996 г., за кадрово осигуряване на някои дейности в бюджетните организации.

Чл. 2. (1) За изпълнение на служебните си задължения служителите, по чл. 1, ал. 2, имат право на парични средства за представително облекло за всяка календарна година.

(2) Стойността на представителното облекло се дава в пари, като изборът и видът на облеклото се осигурява от всеки служител.

Чл. 3. (1) Средствата за представителното облекло за всяка календарна година се осигуряват в рамките на утвърдения бюджет на Община Златоград.

(2) Конкретната стойност на представителното работно облекло се определя в бюджета на Община Златоград за всяка календарна година, но не повече от максималния размер, определен за държавните служители на експертна длъжност съгласно Наредбата за служебното положение на държавните служители, приета с ПМС № 34 от 2000 г.

Чл. 4. (1) При постъпване на работа през календарната година служителят има право на парични средства за представително облекло пропорционално на оставащите до края й месеци.

(2) Когато служителят напусне, той възстановява получените парични средства за представително облекло установени пропорционално на неотработените месеци за годината.

Чл. 5. Служител, който работи на непълно работно време, има право на парични средства за представително облекло пропорционално на определената в трудовия му договор продължителност на работното време.
Глава втора
ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1. Тази наредба се приема на основание чл. 21, ал. 2 от Закона за местното самоуправление и местната администрация.

§  2. През 2024 г. паричните средства се предоставят за цялата календарна година в рамките на утвърдения бюджет на Община Златоград

§ 3. Настоящата наредба е Приета с Решение № ……………………….. по Протокол № …….. от ………………………… на Общински съвет Златоград, и влиза в сила от …………………………….
Вносител:
Б. Хаджиев
Общински съветник в Общински съвет Златоград

